作者:李端
標題:晚春過夏侯校書值其沉醉戲贈
內容:欹冠枕如意，獨寢落花前。姚馥清時醉，邊韶白日眠。曝褌還當屋，張幕便成天。謁客唯題鳳，偷兒欲覘氈。失杯猶離席，墜履反登筵。本是牆東隱，今為甕下仙。臥龍髯乍磔，棲蝶腹何便。阮籍供琴韻，陶潛餘秫田。人逢轂陽望，春似永和年。顧我非工飲，期君行見憐。嘗知渴羌好，亦覺醉胡賢。炙熟樽方竭，車回轄且全。噀風仍作雨，灑地即成泉。自鄙新豐過，遲回惜十年。